**Цюго́ку** (яп.: 中国地方, «рэгіён пасярэдніх земляў») — рэгіён Японіі, размешчаны на захадзе вострава Хонсю. Яго назва паходзіць ад пасярэдняга размяшчэння паміж старажытнай сталіцай Кіёта і японскім «акном у Азію» — востравам Кюсю. Цэнтр рэгіёна — прэфектура Хірасіма. Апроч Хірасімы ў рэгіён уваходзяць прэфектуры Акаяма, Сіманэ, Таторы і Ямагуты.

Плошча рэгіёна складае 31 917,37 км². Насельніцтва на 1 красавіка 2010 года складала 7 553 164 чалавека, шчыльнасць — 236,64 чал./км².

Геаграфія
---------

Для Цюгоку характэрна пераважна гарыстая мясцовасць з пагорыстымі і нізіннымі раўнінамі на поўнач і поўдзень ад горнага хрыбта Цюгоку (вышыня да 1713 м), які рассякае рэгіён на дзве часткі з захаду на ўсход. Паўднёвая частка рэгіёна завецца Сан'ё (яп.: 山陽道 *Сан'ё-до*, «сонечны бок гары»), у яе ўваходзяць прэфектуры Акаяма, Хірасіма і Ямагуты, а паўночная — Сан'ін (яп.: 山陰道 *Сан'ін-до*, «ценявы бок гары»), куды ўваходзяць прэфектуры Таторы і Сіманэ. Назвы частак звязаны з канцэпцыяй інь і ян, дзе інь звычайна выкарыстоўваецца для абазначэння паўночнага боку гары, а ян — паўднёвага. Клімат рэгіёна субтрапічны, мусонны.

Эканоміка
---------

Цюгоку індустрыяльна-аграрны рэгіён, пры гэтым значная частка апрацоўчай прамысловасці размяшчаецца галоўным чынам у паўднёвай частцы рэгіёна — у Сан'ё, а аграрная — у Сан'ін. На тэрыторыі Цюгоку здабываюць каменны вугаль, медзь, пірыты, малібдэн (90 % усёй здабычы ў краіне), уранавую руду, волава, вальфрам і інш.

У рэгіёне развіты хімічная (звыш 10% агульнаяпонскай вытворчасці), металургічная, нафтаперапрацоўчая, нафтахімічная, дрэваапрацоўчая, машынабудаўнічая (галоўным чынам судна- і авіябудаванне, транспартнае абсталяванне) і тэкстыльная прамысловасці. Прамысловыя прадпрыемствы размяшчаюцца галоўным чынам у паласе ўздоўж берага Унутранага Японскага мора.

Сельская гаспадарка складаецца з вырошчвання рысу, ячменю, пшаніцы, соі, салодкай бульбы, а таксама садаводства (цытрусавыя, персікі, груша), шаўкаводства, вінаградарства, тытуняводства; мясамалочная жывёлагадоўля. На ўзбярэжжы займаюцца рыбалоўствам і салянымі промысламі.

Найбуйнейшыя гарады — Хірасіма (цэнтр аўтамабілебудавання), Акаяма (цэнтр па вытворчасці сінтэтычнага каўчуку, тэкстылю), Сіманасекі (буйны порт і прамысловы цэнтр), Курэ і Курасікі (цэнтр металургіі і нафтахіміі).

Спасылкі
--------

* 

* Лагатып Вікісховішча На Вікісховішчы ёсць медыяфайлы па тэме **Цюгоку**
* ТЮГОКУ // Япония от А до Я. Популярная иллюстрированная энциклопедия. (CD-ROM). — М.: Directmedia Publishing, «Япония сегодня», 2008. — ISBN 978-5-94865-190-3.
* *Цюгоку (руск.)* — артыкул з Вялікай савецкай энцыклапедыі
* Артыкул Japan на сайце Library of Congress Country Studies (англ.)

|  |  |
| --- | --- |
| ⚙️   Тэматычныя сайты | DMOZ |
| Слоўнікі і энцыклапедыі | Universalis |
| Нарматыўны кантроль | GND: 4282707-3 · NDL: 00641230 · VIAF: 257873052 |

| ⛭Рэгіёны і адміністрацыйны падзел Японія Японіі |
| --- |
| Рэгіёны | Хакайда ·  Тахоку ·  Канто ·  Цюбу (Хакурыкуда ·  Касін'эцу ·  Сін’эцу ·  Такай) ·  Кансай ·  Цюгоку (Сан’ін ·  Сан’ё) ·  Сікоку ·  Кюсю (Рукю ·  Кюсю) |  |
| Прэфектуры | 

|  |  |
| --- | --- |
| Хакайда | Хакайда |
| Тахоку | Акіта ·  Аомары ·  Фукусіма ·  Іватэ ·  Міягі ·  Ямагата |
| Канто | Тыба ·  Гуму ·  Ібаракі ·  Канагава ·  Сайтама ·  Татыгі ·  Токіа |
| Цюбу | Айты ·  Фукуі ·  Гіфу ·  Ісікава ·  Нагана ·  Ніігата ·  Сідзуока ·  Таяма ·  Яманасі |
| Кансай | Хіёга ·  Кіёта ·  Міэ ·  Нара ·  Осака ·  Сіга ·  Вакаяма |
| Цюгоку | Хірасіма ·  Акаяма ·  Сіманэ ·  Таторы ·  Ямагуты |
| Сікоку | Эхімэ ·  Кагава ·  Коты ·  Такусіма |
| Кюсю | **Кюсю:** Фукуока ·  Кагосіма ·  Кумамота ·  Міядзакі ·  Нагасакі ·  Оіта ·  Сага**Рукю:** Акінава |

 |